text: Landmænd vil hjælpe arbejdsløse
  11 maj 2014 kl. 06.02
  Har du svært ved et få et job, kan du nu muligvis få hjælp af sønderjyske landmænd.
  Det er konklusionen på et møde mellem Sønderjysk Landboforening og Jobcentret i Haderslev.
  Det gælder først og fremmest mennesker, der har svært ved at komme ind på det almindelige arbejdsmarked.
  Ved mødet hos Sønderjysk Landboforening var der mange landmænd, der talte om deres erfaringer med at have folk i arbejde i måske få timer, i flexjob eller i jobtræning.
  - Det er dejligt at opleve den store interesse for sagen, og det overrasker mig meget, at så mange landmænd allerede er i gang på forskellig vis. Det viser, at landbruget gerne vil gøre en indsats for vores medborgere og være træningsbane for dem, siger gårdejer Johan Schmidt til Landbrugs Avisen.
  Han sidder i bestyrelsen i landboforeningen og erhvervsrådet i Haderslev.
  